**Likumprojekta "Grozījumi** **likumā "Par nodokļiem un nodevām"" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likumprojekts sagatavots, izpildot Ministru kabineta 2013.gada 27.augusta sēdes protokola Nr.46 100 § 2.1.3.apakšpunktu, kurā dots uzdevums Finanšu ministrijai sagatavot un finanšu ministram iesniegt iekļaušanai 2014.gada budžeta likumprojektu paketē grozījumus normatīvajos aktos, ar ko tiktu ieviesta nodokļu nodrošinājuma piemērošanas iespēja arī attiecībā uz pievienotās vērtības nodokli nodokļu maksātājiem, kas ir saņēmuši speciālo atļauju (licenci) apstiprināta noliktavas turētāja darbībai ar naftas produktiem, reģistrēta saņēmēja darbībai ar naftas produktiem vai reģistrēta nosūtītāja darbībai ar naftas produktiem. |
| 2. | Pašreizējā situācija un problēmas | Šobrīd saskaņā ar akcīzes nodokli regulējošajiem normatīvajiem aktiem nodokļu maksātājam, kas paredzējis veikt darbības ar naftas produktiem, piemērojot atlikto akcīzes nodokļa maksāšanu, ir jāuzņemas atbildība par iespējamā nodokļa parāda samaksu, iesniedzot Valsts ieņēmumu dienestam nodrošinājumu. Tādējādi gadījumos, kad tiek konstatēti pārkāpumi atliktā akcīzes nodokļa maksāšanas piemērošanā, un nodokļu maksātājam ir uzrēķināts akcīzes nodoklis, ir iespēja pieprasīt, lai akcīzes nodokļa parādu, ja pats nodokļu maksātājs to nesamaksā, sedz nodrošinātājs. Minētajos gadījumos nodokļu maksātājam var tikt uzrēķināts arī pievienotās vērtības nodoklis, ko gadījumos, kad nodokļu maksātājs neveic tā samaksu, nav iespējams pieprasīt segt nodrošinātājam, jo normatīvie akti paredz iespēju prasīt no nodokļu maksātāja nodrošinājumu tikai iespējamā akcīzes nodokļa parāda nomaksu.  2012. un 2013.gada 7 mēnešos Valsts ieņēmumu dienests, veicot nodokļu auditus naftas akcīzes nodokļa maksātājiem, papildus nomaksai budžetā 43 nodokļu maksātājiem ir aprēķinājis maksājumus budžetā Ls 22,66 milj. apmērā, no tā pievienotās vērtības nodokli 24 nodokļu maksātājiem Ls 7,90 milj. apmērā.  Uz 2013.gada 1.augustu pievienotās vērtības nodokļa parāds bija 45 naftas akcīzes nodokļa maksātājiem Ls 7,47 milj. apmērā, no tā piedziņu nav iespējams vērst pret Ls  5,10 milj. Bez tam piedziņu nebūs iespējams vērst arī pret šobrīd vēl apstrīdēšanas procesā esošajos nodokļu audita lēmumos papildus aprēķinātajām summām, gadījumā, ja tie paliks spēkā, Ls 4,3 milj. apmērā. Kopā nepiedzenamais nodokļa parāda apjoms ir vismaz Ls 9,4 milj. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | Likumprojekta mērķis ir paaugstināt nodokļu kontroles un administrēšanas efektivitāti, lai novērstu pievienotās vērtības nodokļa nemaksāšanas riskus.  Likumprojekta 1.pantā likums tiek papildināts ar jaunu 26.2pantu. Ar šo pantu tiek ieviests jauns nodrošinājuma veids par iespējamo pievienotās vērtības nodokļa parāda samaksu darījumos ar naftas produktiem (turpmāk – Nodrošinājums). Nodrošinājumu Valsts ieņēmumu dienestā iesniegs nodokļu maksātājs, kas saņēmis speciālo atļauju (licenci) apstiprināta noliktavas turētāja darbībai ar naftas produktiem, reģistrēta saņēmēja darbībai ar naftas produktiem vai reģistrēta nosūtītāja darbībai ar naftas produktiem, un ir reģistrēts pievienotās vērtības nodokļa maksātājs saskaņā ar pievienotās vērtības nodokļa jomu reglamentējošo normatīvo aktu prasībām, uzņemoties atbildību par iespējamā pievienotās vērtības nodokļa parāda samaksu attiecībā uz naftas produktiem, kam saskaņā ar likumu „Par akcīzes nodokli” tiek piemērota atliktā akcīzes nodokļa maksāšana. Tādējādi tiek risināta šīs anotācijas I sadaļas 2.punktā minētā problēma, ka nodokļu administrācijai nav tiesību nodrošinātājam vienlaikus ar akcīzes nodokļa parādu pieprasīt samaksāt arī radušos pievienotās vērtības nodokļa parādu vai šo parādu segt no nodokļu maksātāja iemaksātās drošības naudas.  Šajā gadījumā, tāpat kā attiecībā uz akcīzes nodokļa parāda nodrošinājumu, kā nodrošinājums ir izmantojama: drošības nauda, saistību izpildes apdrošināšanas polise vai kredītiestādes galvojums. Nodrošinājums tiek dots uz 12 mēnešiem 1 miljona euro apmērā. Summa ir noteikta kā fiksēts lielums, nevis atkarībā no konkrētā nodokļu maksātāja naftas produktu, kam tiek piemērots atliktais akcīzes nodokļa maksājums, apgrozījuma, lai personai, kuras mērķis ir ļaunprātīga nodokļu nemaksāšana, nebūtu iespējas, mākslīgi manipulējot ar šo preču apgrozījuma apjomiem, Nodrošinājumu iesniegt par mazāku summu nekā ir patiesībā paredzamie preču piegāžu apjomi. Ja nodokļu maksātājs Nodrošinājumu normatīvajos aktos noteiktajā termiņā neiesniedz, tam tiek apturēta saimnieciskā darbība saskaņā ar likuma „Par nodokļiem un nodevām” 34.1pantu. Šāda pieeja ir paredzēta, lai novērstu iespēju, ka persona, kas ir saņēmusi speciālo atļauju (licenci) apstiprināta noliktavas turētāja darbībai ar naftas produktiem, reģistrēta saņēmēja darbībai ar naftas produktiem vai reģistrēta nosūtītāja darbībai ar naftas produktiem, neiesniedzot Nodrošinājumu normatīvajos aktos noteiktajā termiņā, tomēr turpina darbības ar naftas produktiem. Akcīzes nodokļa nodrošinājumam šāda kārtība netiek piemērota, jo saskaņā ar normatīvajiem aktiem akcīzes nodokļa jomā, kamēr nav iesniegts akcīzes nodokļa nodrošinājums, nevar uzsākt darbības ar naftas produktiem attiecīgās licences ietvaros.  Likumprojekta 1.pants paredz, ja Nodrošinājuma iesniedzējs nesamaksā radušos nodokļa parādu, Valsts ieņēmumu dienests šo summu prasa samaksāt nodrošinātājam. Nodrošinātājam prasītās summas samaksa ir jāveic viena mēneša laikā pēc Valsts ieņēmumu dienesta rakstiska pieprasījuma samaksāt nodokli saņemšanas. Nesamaksas gadījumā tiek piemērota nokavējuma nauda 0,1 procenta apmērā no termiņā nesamaksātās nodokļa parāda summas, kas norādīta Valsts ieņēmumu dienesta rakstiskajā pieprasījumā samaksāt nodrošinājuma iesniedzēja nodokļa parādu, bet ne vairāk kā 100 procentu apmērā no tās.  Nodokļu maksātājiem, kam likuma spēkā stāšanās brīdī jau ir izsniegta speciālā atļauja (licence) apstiprināta noliktavas turētāja darbībai ar naftas produktiem, reģistrēta saņēmēja darbībai ar naftas produktiem vai reģistrēta nosūtītāja darbībai ar naftas produktiem, saskaņā ar Pārejas noteikumu 152.punktu Nodrošinājums ir jāiesniedz ne vēlāk kā 90 kalendāro dienu laikā pēc šā likuma spēkā stāšanās.  Likumprojektā ir paredzēts, ka līdz 2013.gada 30.decembrim Ministru kabinetam jāizdod normatīvie akti, kas noteiks gadījumus, kādos Nodrošinājums nav jāiesniedz vai ir samazināms tā lielums, kā arī Nodrošinājuma iesniegšanas, apstiprināšanas, pieprasīšanas, dzēšanas un atdošanas kārtību.  Paredzams, ka minētajos Ministru kabineta noteikumos tiks noteikts, ka Nodrošinājumu var neiesniegt nodokļu maksātāji, kam nav Valsts ieņēmumu dienesta administrēto nodokļu (nodevu) parādu, kuru kopsumma pārsniedz 100 latu un, kas atbilst vismaz vienam no sekojošiem kritērijiem:   1. saskaņā ar normatīvajos aktos par Padziļinātās sadarbības programmas darbību minētajiem kritērijiem ir iekļauts Padziļinātās sadarbības programmā; 2. apstiprinātam noliktavas turētājam darbībai ar naftas produktiem, reģistrētam saņēmējam darbībai ar naftas produktiem vai reģistrētam nosūtītājam darbībai ar naftas produktiem akcīzes nodokļa apjoms pēdējo piecu taksācijas gadu laikā ir bijis vismaz 3000000 euro gadā; 3. apstiprinātam noliktavas turētājam darbībai ar naftas produktiem, reģistrētam saņēmējam darbībai ar naftas produktiem vai reģistrētam nosūtītājam darbībai ar naftas produktiem lietošanā esošo tvertņu un spiedieniekārtu kompleksa tvertņu tilpums ir vismaz 500 m3, kuras nav apgrūtinātas ar ķīlas tiesībām vai citādiem aizliegumiem; 4. apstiprināts noliktavas turētājs, reģistrēts saņēmējs vai reģistrēts nosūtītājs atbilstoši speciālajai atļaujai (licencei) veic darbību tikai ar sašķidrināto naftas gāzi, ar naftas produktiem, kurus izmanto citiem mērķiem, nevis par degvielu vai kurināmo, vai ar biodīzeļdegvielu, kas pilnībā iegūta no rapšu sēklu eļļas; 5. komersantam, kuram papildus speciālajai atļaujai (licencei) apstiprināta noliktavas turētājam darbībai ar naftas produktiem, reģistrēta saņēmēja darbībai ar naftas produktiem vai reģistrētam nosūtītājam darbībai ar naftas produktiem ir izsniegta speciālā atļauja (licence) degvielas mazumtirdzniecībai, kurā norādītās vismaz 3 degvielas uzpildes stacijas ir komersanta īpašumā.   Tāpat šajos noteikumos tiks paredzēta iespēja Valsts ieņēmumu dienestam Nodrošinājuma apjomu samazināt par 20 vai 100 procentiem.  Par 20 procentiem, ja uz nodrošinājuma iesniegšanas brīdi:   1. nodrošinājuma iesniedzējam nav nodokļu parāda; 2. nodrošinājuma iesniedzējam nav pasludināta maksātnespēja; 3. par nodrošinājuma iesniedzēju nav pieņemts lēmums, ar kuru konstatēts, ka nodrošinājuma iesniedzējs ir pārkāpis nodokļu aprēķina vai nodokļu maksāšanas kārtības nosacījumus, un ar kuru piemērota soda nauda 1000 latu un vairāk; 4. saistībā ar nodokļu maksātāja darbību vai pret nodokļu maksātāju vai tā amatpersonām nav uzsākts kriminālprocess par krāpšanu, dokumentu viltošanu, izvairīšanos no nodokļu un tiem pielīdzināto maksājumu nomaksas vai citiem noziedzīgiem nodarījumiem, kas var ietekmēt nodokļu apmēra noteikšanu, izņemot gadījumus, kad pieņemts lēmums par kriminālprocesa izbeigšanu personu reabilitējošu apstākļu dēļ vai likumīgā spēkā ir stājies attaisnojošs tiesas spriedums.   Par 100 procentiem, ja:   1. izpildās visas iepriekš noteiktās prasības; 2. nodokļu maksātājs ievēro konkrēto nodokli regulējošajos normatīvajos aktos noteiktos nodokļu kārtējo maksājumu samaksas termiņus; 3. nodokļu maksātājs ievēro nodokļu jomu regulējošajos normatīvajos aktos noteiktos nodokļu un informatīvo deklarāciju iesniegšanas termiņus; 4. nodokļu maksātājs sadarbojas ar nodokļu administrāciju; 5. nodokļu maksātāja darba ņēmēju mēneša vidējie darba ienākumi pirmajos trijos gada ceturkšņos pēdējo četru gada ceturkšņu periodā līdz pieteikuma iesniegšanai nav mazāki par darba ņēmēju vidējiem darba ienākumiem attiecīgajā tautsaimniecības nozarē (atbilstoši NACE 2.red. klasifikācijas divu zīmju līmenim) valstī minētajā periodā; 6. nodokļu maksātājam taksācija periodā pirms uzņēmumu ienākuma nodokļa aprēķināšanas ir peļņa; 7. nodokļu maksātāja likviditātes rādītājs nedrīkst būt mazāks par 0,5; 8. nodokļu maksātāja maksātspējas rādītājs nedrīkst būt lielāks par 1.   Nodrošinājumu 100 procentu apmērā, izpildoties 1.-5.punktā noteiktajām prasībām būs tiesības samazināt arī jaundibinātajiem uzņēmumiem – apstiprinātam noliktavas turētājam darbībai ar naftas produktiem vai reģistrētam saņēmējam darbībai ar naftas produktiem, ja kalendārajā mēnesī saņemtais naftas produktu daudzums nepārsniedz 500 m3, un reģistrētam nosūtītājam darbībai ar naftas produktiem, ja kalendārajā mēnesī nosūtītais naftas produktu daudzums nepārsniedz 500 m3.  Minētie atvieglojumi ir noteikti, izvērtējot šobrīd Latvijā strādājošo komersantu, kas ir saņēmuši speciālo atļauju (licenci) apstiprināta noliktavas turētāja darbībai ar naftas produktiem, reģistrēta saņēmēja darbībai ar naftas produktiem vai reģistrēta nosūtītāja darbībai ar naftas produktiem, struktūru. Nosacījumi tam, ka nodokļu maksātājam vispār nav jāiesniedz Nodrošinājums, ir paredzēti tādi, lai šajā grupā iekļūtu komersanti, kas veic lielus nodokļu maksājumus, ir veikuši lielus ieguldījumus uzņēmumā, kas apliecina to maksātspēju un nopietnos nolūkus, nevis vēlmi ar minimāliem ieguldījumiem veikt fiktīvas darbības. Savukārt uz Nodrošinājuma samazināšanu var pretendēt personas, kam pēc Valsts ieņēmumu dienesta izvērtējuma šāds risks ir minimāls. Tādējādi ir paredzēts, ka Nodrošinājums maksimāli tiks piemērots tikai komersantiem ar augstu nodokļu nemaksāšanas riska pakāpi. Tā, piemēram, piemērojot šādus Nodrošinājuma iesniegšanas atvieglojumus no apmēram 70 – 80 šīs nozares komersantiem, Nodrošinājums tiks piemērots ne vairāk kā 7 komersantiem.  Nodrošinājums būs iesniedzams ne vēlāk kā kalendārā mēneša laikā pēc tam, kad nodokļu maksātājs saņēmis speciālo atļauju (licenci) apstiprināta noliktavas turētāja darbībai ar naftas produktiem, reģistrēta saņēmēja darbībai ar naftas produktiem vai reģistrēta nosūtītāja darbībai ar naftas produktiem.  Ņemot vērā, ka Likumprojekts stāsies spēkā 2014.gada 1.janvārī, kad Latvijā jau būs ieviests euro, naudas summas likumprojektā ir izteiktas euro. |
| 5. | Projekta izstrādē iesaistītās institūcijas | Valsts ieņēmumu dienests. |
| 6. | Iemesli, kādēļ netika nodrošināta sabiedrības līdzdalība | Likumprojektā ietvertais regulējums ir vērsts pret negodīgiem komersantiem, kuru izslēgšana no uzņēmējdarbības vides veicinās godīgu konkurenci un uzņēmējdarbības attīstību kopumā, aizstāvot sabiedrības intereses. |
| 7. | Cita informācija | Nav attiecināms. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Likumprojekts attiecināms uz komersantiem, kas saņēmuši speciālo atļauju (licenci) apstiprināta noliktavas turētāja darbībai ar naftas produktiem, reģistrēta saņēmēja darbībai ar naftas produktiem vai reģistrēta nosūtītāja darbībai ar naftas produktiem, ja tie neatbildīs Ministru kabineta noteikumos noteiktajām prasībām, kas ļauj saņemt atvieglojumus Nodrošinājuma iesniegšanai, kas ir ne vairāk kā 7 nozares komersanti. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Likumprojekts attieksies arī uz Valsts ieņēmumu dienestu un tā nodarbinātajiem, kuru darba pienākumos ietilps pārliecināties par personas atbilstību Ministru kabineta noteikumos uzskaitītajām prasībām atvieglojumu saņemšanai, kā arī Nodrošinājuma apstiprināšana. |
| 3. | Tiesiskā regulējuma finansiālā ietekme | Nav attiecināms |
| 4. | Tiesiskā regulējuma nefinansiālā ietekme | Likumprojekts vērsts uz komercdarbības vides un saimnieciskās darbības vides sakārtošanu, izslēdzot no tās negodprātīgus komersantus. |
| 5. | Administratīvās procedūras raksturojums | Valsts ieņēmumu dienests pieņems un apstiprinās komersantu iesniegtos Nodrošinājumus, lems par atvieglojumu piemērošanu komersantiem, kas atbildīs Ministru kabineta noteikumos noteiktajām prasībām. |
| 6. | Administratīvo izmaksu monetārs novērtējums | Nav attiecināms. |
| 7. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| III. Tiesību akta projekta ietekme uz valsts budžetu un pašvaldību budžetiem | | | | | |
| Rādītāji | 2013 | | Turpmākie trīs gadi (tūkst. euro) | | |
| 2014 | 2015 | 2016 |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | +6 687,5 | +6 687,5 | +6 687,5 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | +6 687,5 | +6 687,5 | +6 687,5 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | +6 687,5 | +6 687,5 | +6 687,5 |
| 3.1. valsts pamatbudžets | 0 | 0 | +6 687,5 | +6 687,5 | +6 687,5 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X |  |  | 0 | 0 |
|  |  |  |  |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets |  | 0 | 0 | 0 |
| 5.2. speciālais budžets |  | 0 | 0 | 0 |
| 5.3. pašvaldību budžets |  | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Paaugstināta riska grupas komercsabiedrību „veiktie” darījumi:  2012. un 2013.gada 7 mēnešos Valsts ieņēmumu dienests, veicot nodokļu auditus naftas akcīzes nodokļa maksātājiem, papildus nomaksai budžetā 43 nodokļu maksātājiem ir aprēķinājis maksājumus budžetā Ls 22,66 milj. apmērā, no tā pievienotās vērtības nodokli 24 nodokļu maksātājiem Ls 7,90 milj. apmērā.  Uz 2013.gada 1.augustu pievienotās vērtības nodokļa parāds bija 45 naftas akcīzes nodokļa maksātājiem Ls 7,47 milj. apmērā, no tā piedziņu nav iespējams vērst pret Ls  5,10 milj. Bez tam piedziņu nebūs iespējams vērst arī pret šobrīd vēl apstrīdēšanas procesā esošajos nodokļu audita lēmumos papildus aprēķinātajām summām, gadījumā, ja tie paliks spēkā, Ls 4,3 milj. apmērā. Kopā nepiedzenamais nodokļa parāds ir vismaz Ls 9,4 milj. Pēc piesardzīgām prognozēm valsts budžeta ieņēmumos turpmākajiem gadiem ir iekļauta puse no šīs summas Ls 4,7 milj., kas pārrēķinot ir euro 6 687 498.  Saskaņā ar Ministru kabineta 2013.gada 27.augusta sēdes protokola Nr.46 100 § 2.1.3.apakšpunktu fiskālā ietekme ir iekļauta 2014.-2016.gada PVN bāzes prognozēs. | | | | |
|  |
| 6.2. detalizēts izdevumu aprēķins |  | | | | |
| 7. Cita informācija |  | | | | |
|  |  | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Līdz 2013.gada 31.decembrim pieņemt Ministru kabineta noteikumus, kas noteiks gadījumus, kādos Nodrošinājums nav jāiesniedz vai ir samazināms tā lielums, kā arī Nodrošinājuma iesniegšanas, apstiprināšanas, pieprasīšanas, dzēšanas un atdošanas kārtību. |
| 2. | Cita informācija |  |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Likumprojekts šo jomu neskar. |

|  |
| --- |
| VI. Sabiedrības līdzdalība un šīs līdzdalības rezultāti |
| Likumprojekts šo jomu neskar. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām | Projektā paredzēto regulējumu nodrošinās Valsts ieņēmumu dienests savu funkciju ietvaros. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projektā paredzēto regulējumu nodrošinās Valsts ieņēmumu dienests savu funkciju ietvaros. Jauna institūcija netiks veidota. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Esošās institūcijas netiek likvidētas. Likumprojekta izpilde notiks esošo valsts institūciju ietvaros. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Esošās institūcijas netiks reorganizētas vai arī apvienotas. Likumprojekta izpilde notiks esošo valsts institūciju ietvaros. |
| 6. | Cita informācija | Nav. |

Finanšu ministrs A.Vilks

29.08.2013. 8.29.

2349

Māra Čakste, 67083645

[Mara.Cakste@fm.gov.lv](mailto:Mara.Cakste@fm.gov.lv)